அனசனுக்கு சத்திரசிகிச்சை இடம்பெற்றுக்கொண்டு இருந்தது. அவனின் உயிர் வாழ்விற்கும் சாவிற்கும் இடையில் போராடிக்கொண்டிருந்தது. இங்கு மதுமதியின் உயிர் சித்திரவதைபட்டுக்கொண்டிருந்தது. இரத்த வெள்ளத்தில் கிடக்கும்போதுகூட கடைசியாக அவளை நினைத்து அவன் பேசிய வார்த்தையின் அந்த ஈனக்குரல் அவளுள்ளே ஒலித்துக்கொண்டிருந்தது. கண்களை மூடியபடி தான் வணங்கும் எல்லாத்தெய்வங்களையும் தொழுதாள். அனசனோடு ஞாயிற்றுக்கிழமைகளில் தேவாலயம் போவாள் . அதேபோல் வெள்ளிக்கிழமைகளில் அனசன் கோயில் வருவது வாடிக்கையாக பழக்கப்படுத்தியிருந்தான். இருவர் காதலுக்கும் மதம் ,இனம் தடையாக இருக்கக்கூடாது என்பதில் மிக்க உறுதியாக இருந்தவர்களை விதி விபத்தின் வடிவில் புகுந்து தன் அசுரத்தனமான விளையாட்டைத்தொடங்கி இருந்தது.